Retningslinjer for lyd- og billedoptagelse af undervisning på SDU

## *Formål og målgruppe*

Disse retningslinjer beskriver studerendes mulighed for lyd- og billedoptagelse af undervisning på SDU samt efterfølgende brug af optagelserne.

Retningslinjerne har til formål at give undervisere på SDU et fælles regelsæt, som de kan henholde sig til, ligesom retningslinjerne er med til at sikre hensynet til studerende, undervisere og andre deltagere i undervisningen.

## *Vejledning til studerende*

Du må gerne lyd- og billedoptage undervisningen til *egen privat brug* (se dog undtagelse nedenfor). Du må dog aldrig lægge optagelserne på nettet, herunder livestreame undervisningen eller dele optagelserne med andre.

Husk det er altid god stil at snakke med din underviser, før du optager.

## *Vejledning til undervisere*

Du kan af pædagogiske årsager bestemme, at undervisningen ikke må lyd- eller billedoptages. Du skal i så fald meddele det til deltagerne (i skema, studyguide eller lignende undervisningsmateriale) og angive den pædagogiske begrundelse.

Husk, at der gælder særlige regler for studerende med særlige behov (SPS), idet denne gruppe af studerende kan benytte lyd- og billedoptagelse som et hjælpemiddel.

## *Overtrædelse*

Overtræder studerende et eventuelt forbud mod at optage undervisningen og/eller distribuerer en optagelse, må vedkommende straks gøres opmærksom på, at gentagne overtrædelser kan medføre, at den studerende indberettes til rektor med henblik på, at der træffes disciplinære foranstaltninger overfor den studerende, jf. ”Regler om disciplinære foranstaltninger over for de studerende ved SDU”.

Uddannelsesrådet, juni 2017